ત્રિવેન્દ્રમમાં આ સિવાય દરિયાકાંઠે અશોક, ઇવ તથા અન્ય બીચો આવેલા છે. બીચ પરથી અમે ઉપડ્યા ત્રિવેન્દ્રમ શહેરમાં આવેલા પદ્મનાભસ્વામીના મંદિરે દર્શન કરવા. દક્ષિણ ભારતનું આ બહુ જ પ્રખ્યાત મંદિર છે. આ મંદિર વહેલી સવારે ૩-૩૦ વાગ્યાથી બપોરના ૧૨ સુધી અને સાંજે ૫ વાગ્યાથી ૭-૨૦ સુધી ખુલ્લું રહે છે. અમે ત્યાં પહોંચ્યા ત્યારે સાંજના ૭ વાગ્યા હતા. એટલે ફટાફટ દર્શન કરવાનાં હતાં. મંદિરમાં ચામડાનું પાકીટ, બેલ્ટ, મોબાઈલ કે કેમેરા લઇ જવાય નહિ. વળી, પુરૂષોએ ફક્ત ધોતી પહેરીને જ જવાનું અને સ્ત્રીઓએ પોતાનાં પહેરેલાં કપડાં પર ધોતી વીંટાળી દેવાની. અહીં મંદિરની બહાર ધોતી ભાડે કે વેચાતી મળે છે. અમે ઝટપટ ધોતી ભાડે લઇને પહેરી લીધી તથા પેન્ટ શર્ટ વગેરે ત્યાં સાચવવા માટે આપી દીધાં અને મંદિરમાં દાખલ થયા. આ જૂના જમાનાનું ભવ્ય અને વિશાળ મંદિર છે. અંદર ઉંડે ઉંડે શયનમુદ્રામાં પોઢેલાં વિષ્ણુ ભગવાનની ૧૮ ફૂટ લાંબી મૂર્તિ છે. મૂર્તિના મસ્તક, હાથ, પગ વગેરે આભૂષણો અને ફૂલોથી સુશોભિત છે. ભગવાનના મુખારવિંદ પરની સૌમ્યતા જોઈને મનમાં એક પ્રકારની શાંતિ અનુભવાય છે. સાક્ષાત દર્શન કરવાની તક મળી તેથી ખૂબ આનંદ થયો. દર્શન કરીને મંદિરનું નિરીક્ષણ કર્યું. મંદિરના વિસ્તારમાં કેટલાયે થાંભલા, પરસાળો, રૂમો વગેરે છે. પથ્થરના આ થાંભલાઓ પર દેવદેવીઓનાં શિલ્પ કંડારેલાં છે. ઘણી જગાએ આ શિલ્પો સોનાનાં પતરાંથી મઢેલાં છે. છત પણ એવાં જ ચિત્રોથી શોભે છે. મંદિરનો વિસ્તાર બહુ મોટો છે. આટલાં બધાં શિલ્પો તૈયાર કરવામાં ભક્તોએ કેટલી મહેનત, સમય અને નાણાં ફાળવ્યાં હશે એ વિચાર કરીએ તો આશ્ચર્ય થાય છે. કલાની દ્રષ્ટિએ પણ આ મંદિર એકવાર જોવા જેવું છે. તહેવારો અને પ્રસંગોએ આ મંદિરમાં માનવ મહેરામણ ઉમટતો હોય છે. અહીં રાખેલી હુંડીમાં લોકો અઢળક દાન આપે છે. મંદિરનાં નાણાં, ઘરેણાં વગેરેને લગતા સમાચારો પણ છાપામાં આવતા હોય છે.